b"\n_START_ARTICLE_\nErmita de la Mare de D\xc3\xa9u dels \xc3\x80ngels de Sant Mateu\n_START_SECTION_\nHist\xc3\xb2ria\n_START_PARAGRAPH_\nEn el cim de la muntanya ja existia en el segle XV una ermita dedicada a Sant Antoni Abat i Sant Pau l'Ermit\xc3\xa0. En 1584, o en un any proper, \xc3\xa9s trobada una imatge de la Mare de D\xc3\xa9u i comencen les declaracions de miracles i l'aflu\xc3\xa8ncia de devots. R\xc3\xa0pidament s'amplia l'ermita amb una capella lateral dedicada a la Verge, i el 25 d'octubre de 1585, Vicent Cerd\xc3\xa0, propietari tant de l'ermita com de l'heretat on est\xc3\xa0 situada, fa donaci\xc3\xb3 d'aquestes propietats a la vila de Sant Mateu, perqu\xc3\xa8 es puguin completar les obres._NEWLINE_Al cap de pocs anys, en les darreries del segle XVI es construeix l'hostatgeria i s'aixeca el presbiteri de l'ermita. A les darreries de 1602 es contracta amb el mestre d'obres Llatzer Renyaga la construcci\xc3\xb3 de dos trams de la nau i les capelles laterals; entre 1609 i 1622 el picapedrer franc\xc3\xa8s Bernat Cumba completa el temple allargant dos trams m\xc3\xa9s de la nau, el cor alt als peus i la fa\xc3\xa7ana; i en 1623 Joan Estrada construeix l'espadanya. Entre 1677 i 1685 es modifica l'obra suprimint dues capelles per construir el creuer i la c\xc3\xbapula, es modifica el presbiteri amb la construcci\xc3\xb3 del cambril, es completa la portada, i s'aixeca el mur que envolta tot el conjunt. Entre 1690 i 1694 es finalitza l'ornamentaci\xc3\xb3 interior, amb la construcci\xc3\xb3 del retaule major (1690), a c\xc3\xa0rrec de l'escultor Llatzer Catani; les decoracions de talla i guixeria treballades pels germans Serrano; i els dos grans llen\xc3\xa7os de Vicent Guill\xc3\xb3 destinats al presbiteri. El 1728 es construeix el campanar amb les aportacions del gremi de llauradors. En 1886 s'inicien les obres de la porxada i habitacions superiors que connecta l'hostatgeria a l'esgl\xc3\xa9sia, i no foren terminades fins a 1908._NEWLINE_En la nit del 12 al 13 de desembre de 1918 es va produir un incendi que va destruir tot l'interior, la imatge de la Mare de D\xc3\xa9u inclosa, i va caure el sostre. La poblaci\xc3\xb3 va reaccionar amb promptitud, i el 27 de setembre de 1925 una nova imatge de la Mare de D\xc3\xa9u presidia un temple totalment reconstru\xc3\xaft. En la guerra civil va tornar a perdre's tot l'interior, salvant-se encara que deteriorada, la nova imatge, i sols des de 1951 comen\xc3\xa7a la reconstrucci\xc3\xb3, que no conclour\xc3\xa0 fins a 1974._NEWLINE_\xc3\x89s a partir dels anys 80 del segle XX quan s'impulsa una darrera etapa de restauracions. Des de 1985 fins ara s\xc3\xb3n cont\xc3\xadnues les obres de millora i reforma del santuari i del seu entorn. La construcci\xc3\xb3 del nou retaule major fou contractada en 1957 amb l'escultor Daniel Chillida, de Cervera del Maestrat._NEWLINE_Actualment, a l'hostatgeria funciona un restaurant.\n_START_SECTION_\nArquitectura\n_START_PARAGRAPH_\nEsgl\xc3\xa9sia d'una nau coberta per volta de can\xc3\xb3 amb creuer i c\xc3\xbapula sobre petxines, amb tres capelles per banda entre els contraforts comunicades per arcades, i llunetes. L'absis \xc3\xa9s rectangular cobert tamb\xc3\xa9 per volta de can\xc3\xb3. La teulada \xc3\xa9s de dos vessants, i sobre el transsepte, la teulada, de dos vessants tamb\xc3\xa9, s'eleva, per cobrir la c\xc3\xbapula. T\xc3\xa9 cor alt, sagristia i cambril, des d'on es venera la imatge de la Mare de D\xc3\xa9u._NEWLINE_Fa\xc3\xa7ana amplia on la cornisa segueix la l\xc3\xadnia del cobert de dos vessants. Portada de mig punt motllurada amb les dovelles decorades amb angelets i la clau amb la Mare de D\xc3\xa9u, emmarcada per pilastres amb capitell d\xc3\xb2ric, que suporten un entaulament \xe2\x80\x94ordenat a la manera cl\xc3\xa0ssica on en el fris alternen tr\xc3\xadglifs i m\xc3\xa8topes decorades amb rosetes\xe2\x80\x94, sobre el qual descansa una forn\xc3\xadcula apetxinada i emmarcada per pilastres tamb\xc3\xa9 d\xc3\xb2riques i amb el fust acanalat, coronada per un front\xc3\xb3; i per damunt, una finestra per donar llum a la nau._NEWLINE_Junt a l'esgl\xc3\xa9sia s'eleva la torre campanar, quadrada, amb una obertura en cada costat en el cos de les campanes, i sobre ell, un altre cos m\xc3\xa9s prim, amb les mateixes obertures, sostingut per m\xc3\xa8nsules, amb funci\xc3\xb3 d'arcbotants, i que podria ser obra de Joan Barcel\xc3\xb3._NEWLINE_A un costat de la pla\xc3\xa7a de l'ermita, un mass\xc3\xads edifici, l'hostatgeria, amb salons amplis i depend\xc3\xa8ncies destinades a l'Ajuntament i al Clergat.\n_START_SECTION_\nFestivitat i tradicions\n_START_PARAGRAPH_\nLa romeria a l'ermita es fa el segon dissabte despr\xc3\xa9s de la Pasqua de Resurrecci\xc3\xb3, des de l'Esgl\xc3\xa9sia Arxiprestal de Sant Mateu, i als afores del poble es formen unes files processionals seguint a la Creu fins al santuari. En arribar se celebra missa major i es passa la resta del dia, de festa, als seus voltants. Per la tarda es balla el Ball Pla. Actualment, la major part dels romers pugen en cotxe i no es queden a fer la paella i dinar en l'ermita, i queda en el record les calderes d'arr\xc3\xb2s que la vila feia per obsequiar als peregrins._NEWLINE_Tamb\xc3\xa9 s'organitza una segona romeria el 21 d\xe2\x80\x99agost, en mig de les festes patronals en honor a Sant Mateu, celebrant el Dia del sanmatev\xc3\xa0 absent._NEWLINE_En 2009 es va celebrar el 425 aniversari de la troballa de la imatge de la Mare de D\xc3\xa9u dels \xc3\x80ngels, amb la baixada al poble de la imatge i amb els carrers guarnits, i tota una setmana d'actes festius._NEWLINE_Segons la tradici\xc3\xb3, en l'ermita de Sant Antoni Abat vivia Sebasti\xc3\xa0, un ermit\xc3\xa0 portugu\xc3\xa8s, el qual en somnis o visions veia apar\xc3\xa8ixer una imatge de la Mare de D\xc3\xa9u, que estava amagada sota la taula de l'altar, i despr\xc3\xa9s tornava a amagar-se. Comunic\xc3\xa0 les visions a Joan de Ribera, arquebisbe de Val\xc3\xa8ncia, el qual el cregu\xc3\xa9 i li entreg\xc3\xa0 una carta per a les autoritats civils de Sant Mateu. En tornar a la vila i comunicar els fets a les autoritats, aquestes explicaren la situaci\xc3\xb3 al bisbe de Tortosa, el qual atorg\xc3\xa0 perm\xc3\xads per treure la imatge de l'amagatall. A tal fi, el dia assenyalat es va reunir una multitud de devots de tota la comarca, i en solemne process\xc3\xb3 pujaren a l'ermita, tragueren la imatge d'on estava amagada, i la col\xc2\xb7locaren presidint l'altar."